[pic] | KOMISIJA EVROPSKIH SKUPNOSTI |

Bruselj, 5.6.2008

COM(2008) 337 konč.

POROČILO KOMISIJE EVROPSKEMU PARLAMENTU IN SVETU

o končni oceni akcijskega programa Skupnosti za spodbujanje ustanov, ki so aktivne na evropski ravni ter podpirajo posebne dejavnosti na področju izobraževanja in usposabljanja

KAZALO

1. Uvod 3

2. Ozadje zunanjega ocenjevanja 3

3. Zunanje ocenjevanje: pogoji in metodologija 4

3.1 Pogoji ocenjevanja 4

3.2 Metodologija 4

4. Ugotovitve ocenjevalca in priporočila o akciji 1 – Podpora posebnim ustanovam 4

4.1 Posebne ustanove, ki se ukvarjajo z izobraževanjem, usposabljanjem in raziskavami s poudarkom na evropskem združevanju 4

4.1.1 Ugotovitve ocenjevalca 5

4.1.2 Glavna priporočila ocenjevalca in pripombe Komisije 5

4.2 Evropski meduniverzitetni center za človekove pravice in demokratizacijo 6

4.2.1 Ugotovitve ocenjevalca 6

4.2.2 Glavna priporočila ocenjevalca in pripombe Komisije 6

4.3 Evropska agencija za razvoj izobraževanja oseb s posebnimi potrebami 7

4.3.1 Ugotovitve ocenjevalca 7

4.3.2 Glavna priporočila ocenjevalca in pripombe Komisije 7

5. Ugotovitve ocenjevalca in priporočila o akciji 2 – Podpora evropskim združenjem, ki so aktivna na področju izobraževanja in usposabljanja 8

5.1 Ugotovitve ocenjevalca 8

5.2 Glavna priporočila ocenjevalca in pripombe Komisije 8

6. Ugotovitve ocenjevalca in priporočila o akciji 3A – Akcija Jean Monnet 8

6.1 Ugotovitve ocenjevalca 9

6.2 Glavno priporočilo ocenjevalca in pripombe Komisije 9

7. Ugotovitve ocenjevalca in priporočila o akciji 3B – Podpora odprti metodi usklajevanja in izobraževanja 9

7.1 Ugotovitve ocenjevalca 9

7.2 Glavna priporočila ocenjevalca in pripombe Komisije 10

8. Ugotovitve ocenjevalca in priporočila o akciji 3C – Usposabljanje nacionalnih sodnikov 10

8.1 Ugotovitve ocenjevalca 10

8.2 Glavno priporočilo ocenjevalca in pripombe Komisije 11

9. Sklepne ugotovitve Komisije 11

POROČILO KOMISIJE EVROPSKEMU PARLAMENTU IN SVETU

o končni oceni akcijskega programa Skupnosti za spodbujanje ustanov, ki so aktivne na evropski ravni ter podpirajo posebne dejavnosti na področju izobraževanja in usposabljanja

Uvod

To poročilo je predloženo na podlagi člena 8 Sklepa št. 791/2004/ES Evropskega parlamenta in Sveta z dne 21. aprila 2004 o akcijskem programu Skupnosti za spodbujanje ustanov, ki so aktivne na evropski ravni ter podpirajo posebne dejavnosti na področju izobraževanja in usposabljanja (v nadaljevanju „Sklep“)[1]. Od Komisije zahteva, da Evropskemu parlamentu in Svetu predloži poročilo o doseženih ciljih programa. To poročilo mora med drugim temeljiti na zunanjem ocenjevanju. Takšno ocenjevanje je bilo izvedeno leta 2007 v obliki „Končne ocene akcijskega programa Skupnosti za spodbujanje ustanov, ki so aktivne na evropski ravni ter podpirajo posebne dejavnosti na področju izobraževanja in usposabljanja“. Ta končna ocena je na voljo na naslednji spletni povezavi: http://ec.europa.eu/dgs/education_culture/evalreports/education/2007/activereport_en.pdf. To poročilo predstavlja stališče Komisije o glavnih ugotovitvah in priporočilih končne ocene.

Ozadje zunanjega ocenjevanja

Od aprila 2004 do decembra 2006 je bil Sklep pravna podlaga za različne dejavnosti Skupnosti na področju izobraževanja in usposabljanja. Program je bil razdeljen v pet ločenih akcij:

- Akcija 1 : ki je zagotovila podporo sedmim imenovanim ustanovam (Evropska akademija; Evropski univerzitetni inštitut; Evropski inštitut za javno upravo; Evropskega pravna akademija; Evropski meduniverzitetni center za človekove pravice in demokratizacijo; Evropska agencija za razvoj izobraževanja oseb s posebnimi potrebami; in Mednarodni center za evropsko usposabljanje);

- Akcija 2 : ki je podprla evropska združenja, ki so aktivna na področju izobraževanja in usposabljanja na evropski ravni;

- Akcija 3A : ki je podprla dejavnosti izobraževanja, raziskovanja in razpravljanja v študijah o evropskem združevanju na visokošolskih ustanovah prek akcije Jean Monnet;

- Akcija 3B : ki je podprla dejavnosti, ki prispevajo k doseganju ciljev, določenih v delovnem programu Izobraževanje in usposabljanje 2010, z uporabo odprte metode usklajevanja;

- Akcija 3C : ki je podprla usposabljanje nacionalnih sodnikov na področju prava EU.

Sklep je prenehal veljati 31. decembra 2006. Njegove akcije so dobile nove pravne podlage in vse niso več del enotnega programa.

Zunanje ocenjevanje: pogoji in metodologija

Pogoji ocenjevanja

Na podlagi zahtevka za storitve v okviru okvirne pogodbe o storitvah, povezanih z ocenjevanjem in oceno učinka, je bila decembra 2006 za izvedbo končne zunanje ocene Sklepa pooblaščena družba ECOTEC Research and Consulting Ltd. Ocenjene so bile vse akcije iz Sklepa, izvedene med začetnim datumom v letu 2004 in njegovim iztekom veljavnosti ob koncu leta 2006. Glede na raznolikost ciljev in upravičencev v vsaki od akcij na podlagi Sklepa so bile vse ocenjene ločeno, ugotovitve in priporočila so navedena za vsako posebej.

Metodologija

Naknadno ocenjevanje je potekalo od decembra 2006 do junija 2007. Ocenjevalci so pri izvajanju svojih nalog uporabljali teoretične raziskave, obširne ankete zainteresiranih strani in poglobljene intervjuje. Pri metodah ocenjevanja so bile upoštevane različne višine proračunsko dodeljenih sredstev za posamezen program. V skladu s tem je bilo zbiranje podatkov za akcijo 1 obsežnejše kot za katero koli drugo akcijo, posebno omejeno pa v povezavi z akcijo 2.

Ugotovitve ocenjevalca in priporočila o akciji 1 – Podpora posebnim USTANOVAM

Akcija 1 Sklepa je odobrila sredstva Skupnosti za financiranje nekaterih stroškov poslovanja in administrativnih stroškov navedenih sedmih ustanov, ki si prizadevajo doseči cilj splošnega evropskega interesa. V okviru teh sedmih ustanov je mogoče razlikovati med tremi skupinami: (1) ustanove, ki se ukvarjajo z izobraževanjem, usposabljanjem in/ali raziskavami s poudarkom na evropskem združevanju (Evropska akademija; Evropski univerzitetni inštitut; Evropski inštitut za javno upravo; Evropska pravna akademija; Mednarodni center za evropsko usposabljanje); (2) Evropski meduniverzitetni center za človekove pravice in demokratizacijo; (3) Evropska agencija za razvoj izobraževanja oseb s posebnimi potrebami.

Posebne ustanove, ki se ukvarjajo z izobraževanjem, usposabljanjem in raziskavami s poudarkom na evropskem združevanju

Med ustanovami, navedenimi v akciji 1, jih je pet specializiranih za izobraževanje, usposabljanje in/ali raziskave s poudarkom na evropskem združevanju:

- Evropska akademija (univerzi v Bruggeu in Natolinu) se osredotoča na podiplomsko izobraževanje in usposabljanje na področju evropskega združevanja na magistrski ravni;

- Evropski univerzitetni inštitut (EUI) v Firencah ponuja doktorske in podoktorske raziskovalne možnosti na področju zgodovine, prava, ekonomije, političnih in družbenih ved;

- Evropski inštitut za javno upravo (EIPA) v Maastrichtu zagotavlja predvsem poklicno usposabljanje, uporabne raziskovalne in svetovalne storitve za javne uprave v državah članicah EU, državah kandidatkah in ustanovah EU;

- Evropskega pravna akademija (ERA) v Trieru spodbuja ozaveščanje, razumevanje in dobro prakso zakonodaje EU prek tečajev poklicnega usposabljanja ter razprav za pravne strokovnjake;

- Mednarodni center za evropsko usposabljanje (CIFE) v Nici je ustanova za izobraževanje in usposabljanje, ki izvaja programe na področju evropskih študij in federalizma na različnih lokacijah v Evropi.

Ugotovitve ocenjevalca

Ocenjevalec ob upoštevanju jasne potrebe po večjem znanju o evropskem združevanju, zakonodaji in politiki poudarja velik pomen dejavnosti izobraževanja, usposabljanja in raziskovanja s strani podprtih ustanov. Ocenjevalec poudarja posebno uspešno vključevanje diplomantov ustanov na trg dela in objektivno potrebo po ustanovah, ki izvajajo nadaljnje usposabljanje za posameznike in organe, vključene v uporabo in izvajanje zakonodaje in politike EU.

Ocenjevalec glede na uspešnost ustanov pri zagotavljanju rezultatov ugotavlja visoko stopnjo zadovoljstva med nekdanjimi študenti in pripravniki, ki so navedli, da je čas, ki so ga prebili na ustanovah, v veliki meri povečal njihovo razumevanje evropske zakonodaje ali politike (pa tudi njihovo jezikovno znanje) ter da naj bi to povečalo njihove možnosti zaposlitve in/ali vodilo do večje uspešnosti posameznikov pri delu.

Ocenjevalec je zadovoljen s stopnjo učinkovitosti pri delovanju ustanov in opaža zlasti odlično (zelo nizko) stopnjo upadanja študentov magistrskega študija na Evropski akademiji ter visoko stopnjo dokončanja doktorskega študija na Evropskem univerzitetnem inštitutu.

Glavna priporočila ocenjevalca in pripombe Komisije

Ocenjevalec oblikuje 18 posebnih priporočil v zvezi z zgoraj navedenimi petimi ustanovami. Zaradi sistematične obravnave so bila priporočila prerazporejena in preoblikovana v spodnje glavne točke. Pripombe Komisije so v poševnem tisku.

(1) Profil ustanov: Ocenjevalec meni, da je treba proučiti profile nekaterih ustanov (zlasti ERA) za nadaljnji razvoj dopolnjevanja med njimi, krepitev posebnih prednosti vsake izmed njih in preprečevanje prekrivanja.

Komisija se strinja s tem priporočilom in se že ukvarja z dopolnjevanjem med imenovanimi ustanovami. Komisija bo nadaljevala svoj pristop preprečevanja financiranja nepotrebnih podvajanj med določenimi ustanovami.

(2) Notranje spremljanje in ocenjevanje znotraj ustanov: Ocenjevalec priporoča spodbujanje nekaterih določenih ustanov (zlasti CIFE in EIPA) pri razvoju bolj sistematičnega pristopa k notranjemu spremljanju ter ocenjevanju kakovosti in ustreznosti njihovih dejavnosti izobraževanja in usposabljanja. Ocenjevalec izrecno priporoča spodbujanje CIFE, da opravi bolj sistematično analizo ciljev in usklajenosti svojih različnih dejavnosti, kot podlago za bolj osveščen razmislek o tem, ali bi bilo nekatere dejavnosti mogoče „poenostaviti“, da bi povečali osredotočenost.

Komisija se s tem priporočilom strinja. Izboljšanje kakovosti spremljanja in ocenjevanja je glavna skrb Komisije. V letu 2007 so bila v to področje vložena prva prizadevanja in Komisija namerava v letu 2008 v zvezi s temi vprašanji še naprej sodelovati s CIFE in EIPA.

(3) Širše sodelovanje v dejavnostih ustanov: Ocenjevalec priporoča spodbujanje ustanov (zlasti EIPA in EUI) k sprejetju ukrepov za spodbujanje prijav in udeležbe držav z nizko zastopanostjo.

Komisija je pripravljena sodelovati pri analizi razlogov za morebitno premajhno zastopanost nekaterih narodnosti v dejavnostih ustanov. Komisija je naklonjena najširšemu možnemu razširjanju informacij za izboljšanje položaja.

(4) Kadrovska politika ustanov: Ocenjevalec priporoča spodbujanje Evropske akademije pri njeni politiki spodbujanja stalnega učnega svojega osebja in EUI pri sprejemanju dodatnih ukrepov za zaposlovanje in ohranitev ključnega osebja, zlasti na področju ekonomije.

Komisija poudarja, da strateške odločitve v povezavi s kadrovsko politiko sprejemajo upravičenci in da se vanje ne namerava vmešavati. Komisija se v mejah svoje vloge strinja, da se ta vprašanja obravnavajo skupaj z določenimi ustanovami, kjer je to ustrezno.

(5) Financiranje ustanov : Ocenjevalec zlasti glede CIFE priporoča, da se prouči nadomestno financiranje za nekatere od njegovih manj pomembnih dejavnosti. Ocenjevalec v zvezi z ERA priporoča raziskovanje izvedljivosti nadomestnih načinov financiranja, ugodnejših za podjetniško dejavnost.

Komisija je večkrat poudarila pomembnost tega vprašanja za CIFE in slednji se tega zaveda. Komisija je tudi pripravljena poiskati nadomestne načine financiranja, ugodnejše za podjetniško dejavnost ERA.

Evropski meduniverzitetni center za človekove pravice in demokratizacijo

Evropski meduniverzitetni center za človekove pravice in demokratizacijo (EIUC) je interdisciplinarni center, ki ga oblikuje 41 univerz iz vseh držav članic EU z osrednjo enoto s sedežem v Benetkah. Njegov najpomembnejši program je izključno nadnacionalni evropski podiplomski tečaj s področja človekovih pravic in demokratizacije (EMA).

Ugotovitve ocenjevalca

Ocenjevalec poudarja velik pomen EIUC kot edinstvene mreže, ki povezuje vodilne evropske strokovnjake s področja človekovih pravic iz številnih akademskih organizacij in ponuja različne možnosti, ki jih ne more zagotoviti nobena posamezna fakulteta. Pomembnost EMA je v njenem interdisciplinarnem značaju, edinstveni kombinaciji teorije in prakse ter obsežnem mrežnem povezovanju na tem pomembnem političnem področju za Evropo in svet.

Ocenjevalec v zvezi z uspešnostjo EIUC ugotavlja visoko stopnjo zadovoljstva študentov ter povečanje števila naročenih raziskav in visoko strokovnih akademskih publikacij, povezanih s človekovimi pravicami. Večina udeležencev je poročala o končnem učinku EMA na spodbujanje kariere. Ta nastopi poleg vpliva na povečanje ozaveščenosti o evropskih človekovih pravicah in vprašanjih demokratizacije med nacionalnimi politiki, oblikovalci politike in NVO.

V zvezi z učinkovitostjo je bilo ugotovljeno, da nova struktura upravljanja EIUC deluje dobro. Vendar pa so načini upravljanja zaradi strukture EUIC in programa EMA zapleteni, zaradi česar se mora osebje EIUC dogovarjati z osebjem v 41 drugih ustanovah. Ena od glavnih težav, s katerimi se je EUIC soočal v preteklosti, je bilo pomanjkanje finančne stabilnosti, vendar pa je bila ta težava nedavno rešena v okviru finančnih perspektiv 2007–2013.

Glavna priporočila ocenjevalca in pripombe Komisije

Ocenjevalec navaja sedem posebnih priporočil v zvezi z EIUC. Zaradi sistematične obravnave so bila priporočila prerazporejena in preoblikovana v spodnje glavne točke. Pripombe Komisije so v poševnem tisku.

(1) Profil, struktura in proračun EUIC: Ocenjevalec priporoča proučitev pomena poenostavitve mreže, vključene v izvajanje tečaja EMA, in spodbujanje EIUC pri iskanju jasnejšega profila zunaj EMA.

Poenostavitev mreže je poseben izziv glede na 41 univerz, vključenih v program EMA, nedavno pa so bila vložena prizadevanja za oblikovanje učinkovitejše strukture upravljanja. Komisija se strinja, da bi lahko EIUC nadalje proučil načine razširjanja svojih dejavnosti zunaj EMA. Komisija je EIUC spodbudila tudi k iskanju bolj raznovrstnega zunanjega financiranja, da bi bil manj odvisen od financiranja EU.

(2) Kadrovska politika EIUC: Ocenjevalec priporoča povečanje raziskovalnih zmogljivosti EIUC s stalnim osebjem.

Komisija se strinja s tem priporočilom; vseeno bodo za dosego tega potrebni zunanji stalni viri financiranja.

(3) Politika EIUC do diplomantov: Ocenjevalec priporoča, da se izbor za program štipendij „Fellowship Programme“ izvede na zgodnejši datum ter da EIUC natančneje spremlja zaposlovanje diplomantov.

Komisija se strinja, da mora postopek izbire za program štipendij „Fellowship Programme“ potekati na zgodnejši datum; vendar pa je to odvisno od števila zainteresiranih strani (vključno s predsedstvi EU) in njihovim postopkom sprejemanja odločitev. Obstaja združenje, ki bi moralo EIUC olajšati nalogo spremljanja zaposlovanja diplomantov. Združenje je v fazi razvoja; nedavno je bil vsem diplomantom EMA poslan vprašalnik, da bi zbrali širok spekter informacij, vključno glede njihovega zaposlovanja.

(4) Širše sodelovanje v dejavnostih EIUC: Ocenjevalec priporoča organiziranje dogodkov EIUC v novih državah članicah in udeležbo novih univerz iz teh držav v programu.

Komisija potrjuje, da je EUIC to že sprejel v okviru dotacije 2007–2008, večinoma s prerazporeditvijo sredstev v okviru te dotacije.

Evropska agencija za razvoj izobraževanja oseb s posebnimi potrebami

Agencija za razvoj izobraževanja oseb s posebnimi potrebami (AED) v Odensu si prizadeva izboljšati izobraževalno politiko in prakso za učence s posebnimi potrebami. Osredotoča se na vprašanja, kot so enake možnosti, dostopnost, celovito izobraževanje in spodbujanje kakovosti izobraževanja.

Ugotovitve ocenjevalca

Glede učinkovitosti ocenjevalec poudarja pomemben prispevek AED k izboljšanju sodelovanja med ministrstvi za šolstvo v njenih državah članicah in njeno vlogo platforme na občutljivem področju izobraževanja oseb s posebnimi potrebami. Uspešnost AED je zlasti v povečanju ozaveščenosti o evropskih vprašanjih na področju izobraževanja oseb s posebnimi potrebami med nacionalnimi politiki, oblikovalci politike, nevladnimi organizacijami in javnostjo. Poleg tega je AED znatno prispevala k izboljšanju politike izobraževanja oseb s posebnimi potrebami na nacionalni, regionalni in lokalni ravni. AED deluje kot edinstven skupni evropski referenčni okvir za vključevanje učencev s posebnimi potrebami.

Glavna priporočila ocenjevalca in pripombe Komisije

Ocenjevalec navaja pet posebnih priporočil v zvezi z AED. Zaradi sistematične obravnave, so bila priporočila prerazporejena in preoblikovana v spodnje glavne točke. Pripombe Komisije so v poševnem tisku.

(1) Sodelovanje AED z drugimi partnerji : Ocenjevalec priporoča spodbujanje AED k iskanju tesnejšega sodelovanja s strokovnjaki na njenih glavnih interesnih področjih in k skupnim projektom z zunanjimi agencijami.

Komisija želi pridobiti čim večje število sinergij od dodeljenih zneskov ter namerava spodbujati sodelovanje AED s strokovnjaki in zunanjimi agencijami.

(2) Komunikacija in razširjanje AED : Ocenjevalec priporoča, da AED okrepi razširjanje svojih dejavnosti, učinkov in rezultatov na nacionalni ravni, z uporabo svojega članstva in novih metod razširjanja, ter izboljša svojo komunikacijo s Komisijo.

Namen Komisije je sodelovati z AED, da bi po letu 2008 izboljšali metode razširjanja, vključno s tistimi na nacionalni ravni. Komunikacija s Komisijo se je po izteku obdobja ocenjevanja (2004–2006)v letu 2007 znatno izboljšala.

UGOTOVITVE OCENJEVALCA IN PRIPOROčILA O AKCIJI 2 – PODPORA EVROPSKIM ZDRUžENJEM, KI SO AKTIVNA NA PODROčJU IZOBRAžEVANJA IN USPOSABLJANJA

V okviru akcije 2 Sklepa so bile odobrene dotacije Skupnosti za financiranje nekaterih stroškov poslovanja in administrativnih stroškov evropskih združenj, ki so aktivna na področju izobraževanja in usposabljanja in imajo člane v najmanj 12 državah članicah EU. Dotacije so bile dodeljene na podlagi letnih razpisov za zbiranje predlogov.

Ugotovitve ocenjevalca

Ocenjevalec meni, da je akcija 2 pomembna , ker je vse strateške prednostne naloge delovnega programa Izobraževanje in usposabljanje obravnavalo vsaj eno izmed podprtih evropskih združenj. Uspešnost akcije 2 se kaže v vzpostavljanju trajnih mrež in struktur med skupinami zainteresiranih strani v vsej EU, dolgotrajnem izboljšanju profila in oblikovanju politike. Ocenjevalec, z eno izjemo, ugotavlja, da je zagotovljena pomoč ustvarila dodano vrednost in je bila učinkovita .

Glavna priporočila ocenjevalca in pripombe Komisije

Ocenjevalec navaja dve posebni priporočili v zvezi z akcijo 2. Pripombe Komisije so v poševnem tisku.

(1) Strateški cilji : Ocenjevalec priporoča ponovno presojo, kateri strateški cilji delovnega programa Izobraževanje in usposabljanje obravnavajo združenja, financirana v okviru te akcije.

Komisija je seznanjena s priporočili in jih bo upoštevala, tako da bo v razpisu za zbiranje predlogov preoblikovala prednostne naloge in merila.

(2) Rezultati : Ocenjevalec priporoča, da bi bilo treba večji poudarek nameniti povečanju učinka dejavnosti, ki so jih razvila podprta združenja. Ocenjevalec meni, da se je akcija 2 preveč osredotočala na vzpostavitev, vzdrževanje in širitev mrež in pri tem zanemarila druge otipljive rezultate.

Poseben namen akcije 2 je – in bo ostal – financiranje stroškov poslovanja in administrativnih stroškov evropskih združenj mrež. Komisija je kljub temu naklonjena povečanju vpliva dejavnosti, ki so jih razvili upravičenci, in bo raziskala načine za povečanje takšnih otipljivih rezultatov.

UGOTOVITVE OCENJEVALCA IN PRIPOROčILA O AKCIJI 3A – AKCIJA JEAN MONNET

Akcija 3A Sklepa je odobrila podporo Skupnosti za dejavnosti na področju visokošolskega izobraževanja, povezanega z evropskim združevanjem. Prevzela je obliko akcije Jean Monnet, katere cilj je okrepitev znanja in zavesti o temah evropskega združevanja, s spodbujanjem učenja, raziskovanja in razmišljanja na tem področju v visokošolskih zavodih po vsem svetu. Akcija Jean Monnet, uvedena leta 1990, spodbuja akademsko odličnost z dodeljevanjem uglednih nazivov, kot sta center odličnosti Jean Monnet in Jean Monnet Chair, uspešno rešenim vlogam v letnem razpisu za zbiranje predlogov. Profesorji iz programa Jean Monnet so zdaj prisotni v 60 državah na petih celinah in vsako leto predavajo 250 000 študentom.

Ugotovitve ocenjevalca [2]

Ocenjevalec poudarja v elik pomen akcije Jean Monnet pri spodbujanju razumevanja in razprav o EU (v skladu s prednostno nalogo Skupnosti na področju komunikacije in načrta D) ter povečanju prepoznavnosti EU v državah kandidatkah in tretjih državah, ob istočasni pomoči graditve izobraževalne zmogljivosti na tem področju.

Ocenjevalec v zvezi z uspešnostjo poroča, da je povezava Jean Monnet močno orodje pri ozaveščanju o evropskih študijah, pri izboljšanju kakovosti poučevanja in ugleda sodelujočih univerz ter pri ustvarjanju novih dejavnosti poučevanja, povezanih z EU. Ugotovljeno je bilo, da so učinki izraziti predvsem v državah, ki niso članice EU. Ocenjevalec tudi poudarja, da je akademsko osebje Jean Monnet v veliki meri vključeno v razširjanje in izmenjavo, kar je odraz „multiplikacijskih učinkov“ dejavnosti, ki jih podpira akcija Jean Monnet.

Po mnenju ocenjevalca je dodana vrednost akcije Jean Monnet v njeni dvojni funkciji kot vir zelo potrebnega prihodka za akademske ustanove, dejavne na področju študij EU, in „oznaka“ kakovosti, ki pomaga povečati ugled ustanove, kjer se izvajajo dejavnosti Jean Monnet in posameznikov, ki jih vodijo. Ta dvojna funkcija po mnenju ocenjevalca akciji omogoča doseči izjemno veliko število rezultatov in učinkov s sorazmerno malo denarja, zaradi česar je akcija zelo učinkovita . Poleg tega je akcija Jean Monnet eden od petih programov EU, ki je odprt za udeležence iz vsega sveta. To pozitivno prispeva k prepoznavnosti EU zunaj Evrope.

Glavno priporočilo ocenjevalca in pripombe Komisije

Ocenjevalec priporoča, da je treba raziskati mehanizme za širšo promocijo zaščitne znamke Jean Monnet v EU in zunaj nje kot sredstvo za povečanje njenega ugleda med študenti in širšo javnostjo. Pripombe Komisije so v poševnem tisku.

Komisija se s tem priporočilom strinja. Nove publikacije Jean Monnet in nova spletna stran Jean Monnet, ki so v pripravi, morajo pomagati pri promociji zaščitne znamke Jean Monnet. Vzpostavljeni so odnosi z GD za zunanje odnose in GD za komunikacijo za nadaljnje širjenje informacij o akciji Jean Monnet kot bistvenega orodja v okviru približevanja državljanov Evropski uniji in za izboljšanje prepoznavnosti EU v svetu.

Ugotovitve ocenjevalca in priporočila o akciji 3B – Podpora odprti metodi usklajevanja in izobraževanja

Akcija 3B Sklepa je odobrila podporo Skupnosti za dejavnosti, ki prispevajo k doseganju novih ciljev sistemov izobraževanja in usposabljanja v Evropi. Izvaja se v obliki razpisov za zbiranje predlogov za študije, sestanke strokovnjakov in informacijske dejavnosti z namenom podpiranja držav članic pri izvajanju ciljev programa „Izobraževanje in usposabljanje 2010“ z odprto metodo usklajevanja (OMC).

Ugotovitve ocenjevalca

Ocenjevalec meni, da je akcija 3B pomembna in skladna s cilji delovnega programa Izobraževanje in usposabljanje 2010. Ocenjevalec v zvezi z uspešnostjo navaja, da naj bi rezultati podprtih dejavnosti (večinoma seminarjev, konferenc in publikacij) pozitivno prispevali k dolgoročnemu doseganju predvidenih rezultatov, zlasti z vzpostavitvijo trajnih mrež med nacionalnimi zainteresiranimi stranmi. Ocenjevalec v zvezi z učinkovitostjo poroča, da vsi organi ugotovitev Komisije obravnavajo kot zelo koristno.

Glavna priporočila ocenjevalca in pripombe Komisije

Ocenjevalec navaja dve glavni priporočili. Pripombe Komisije so v poševnem tisku.

(1) „Neudeležba“ nekaterih držav članic : Ocenjevalec priporoča proučitev razlogov za „neudeležbo“ nekaterih držav članic in sprejetje ukrepov za odstranitev kakršnih koli ovir, če je to izvedljivo.

To vprašanje je obravnavala skupina za usklajevanje programa Izobraževanje in usposabljanje 2010. Eden izmed glavnih razlogov, naveden za pojasnitev „neudeležbe“ nekaterih držav članic, je bil, da so te države menile, da morajo opraviti dolgotrajne postopke za predložitev vlog za sorazmerno majhne zneske finančne podpore. V zadnjem razpisu za zbiranje predlogov 27/07 „Oblikovanje in izvajanje nacionalnih strategij vseživljenjskega učenja – izobraževanje in usposabljanje 2010“ se je najvišji znesek povečal na 100 000 EUR.

(2) Privabljanje novih zainteresiranih strani : Ocenjevalec priporoča, da je treba v prihodnjih razpisih za zbiranje predlogov dati večji poudarek privabljanju širšega kroga akterjev v dogodke in druge projekte, organizirane v okviru projektov. To bi bil odziv na trenutno mnenje nekaterih, da takšni dogodki pogosto ne vključujejo novih zainteresiranih strani.

To vprašanje je obravnavala skupina za usklajevanje programa Izobraževanje in usposabljanje 2010. Predlog, da bi bile na podlagi takšnih razpisov poleg nacionalnih ministrstev do pomoči upravičene tudi druge organizacije, ni dobil potrebne večine. V zadnjem razpisu za zbiranje predlogov 27/07 „Oblikovanje in izvajanje nacionalnih strategij vseživljenjskega učenja – izobraževanje in usposabljanje 2010“ je eno od meril za izbor, da morajo vse dejavnosti vključevati številne ključne zainteresirane strani na vseh ravneh, ki se ukvarjajo z oblikovanjem in izvajanjem strategij vseživljenjskega učenja ali pri tem sodelujejo, vključno z oblikovalci politike in nosilci odločanja, strokovnimi delavci, izvajalci, socialnimi partnerji, predstavniki civilne družbe in učenci.

Ugotovitve ocenjevalca in priporočila o akciji 3C – Usposabljanje nacionalnih sodnikov

V okviru akcije 3C Sklepa je bila podpora Skupnosti dodeljena za spodbujanje usposabljanja na področju evropskega prava, predvsem za nacionalne sodnike. Izvaja se v obliki razpisov za zbiranje predlogov za podporo usposabljanja sodnikov na posebnem področju konkurenčnega prava EU.

Ugotovitve ocenjevalca

Ocenjevalec meni, da je akcija 3C zelo pomembna za posodobitev konkurenčnega prava EU na podlagi Uredbe (ES) št. 1/2003, ki nacionalna sodišča pooblašča za popolno uporabo členov 81 in 82 Pogodbe ES. V tem smislu je bilo ugotovljeno, da je podpora projektov za okrepitev pravosodnega sodelovanja med nacionalnimi sodniki in zagotovitev usposabljanja v povezavi z izvajanjem členov 81 in 82 Pogodbe ES posebnega pomena in skladna s cilji programa.

Poročevalec v zvezi z uspešnostjo poroča, da razpoložljivi dokazi kažejo, da je program ustvaril predvideni učinek, zlasti boljše poznavanje in večjo doslednost pri uporabi konkurenčnega prava EU ter zlasti uporabi členov 81 in 82 Pogodbe EU s strani nacionalnih sodnikov. Ocenjevalec tudi meni, da je akcija 3C povečala ozaveščenost med sodniki o potrebi po izpopolnitvi njihovih veščin in znanja na področju konkurenčnega prava EU ter da ima akcija multiplikacijski učinek. Kot dodana vrednost sta bila poudarjena tudi mrežno povezovanje in ustvarjanje boljših povezav med nacionalnimi sodniki. Ocenjevalec zaključuje, da so bila odobrena sredstva (dodeljena dotacijam) učinkovito porabljena.

Glavno priporočilo ocenjevalca in pripombe Komisije

Ocenjevalec priporoča, da Komisija glede na pomembnost konkurenčnega prava EU pri zagotavljanju enakih konkurenčnih pogojev na notranjih trgih EU preuči možnost zagotavljanja bolj strukturirane pomoči na področju sodelovanja med nacionalnimi sodniki na področju konkurenčnega prava, in sicer v obliki mreže na ravni EU. Takšna mreža bi bila odprta za sodnike na področju konkurenčnega prava, pa tudi za vse tiste, ki jih to področje zanima, in bi zagotavljala potrebne informacije o ustreznih sodbah, sprejetih na nacionalni ravni. Ker je bila uporaba konkurenčnega prava EU kar nekaj časa decentralizirana, so bile informacije o sodbah do danes razpršene ali celo nedosegljive. Zato bi bilo zaželeno enotno orodje, ki bi sodnikom in drugim pravosodnim uslužbencem omogočalo dostop do informacij in izmenjavo mnenj, pa tudi vzpostavitev novih stikov s sodniki iz drugih držav. Zaradi povečanega vpliva ekonomije na konkurenčno pravo EU bi bilo takšno sredstvo koristno za izmenjavo mnenj in izkušenj na tem področju. Pripombe Komisije glede tega priporočila so v poševnem tisku.

Komisija to priporočilo pozdravlja. Vzpostavitev mrež sodelovanja med nacionalnimi sodniki, ki ponuja tudi možnost izmenjave mnenj med sodniki, je bila že od začetka programa usposabljanja (2002) eden od glavnih ciljev in se je kot taka spodbujala na enakopravni podlagi s ciljem usposabljanja nacionalnih sodnikov. Vendar pa je bilo predloženih zelo malo predlogov za financiranje takšne mreže sodelovanja. Vseeno je treba poudariti, da projekti usposabljanja, ki so bili sofinancirani, vključujejo – kot enega od svojih ciljev – tudi vzpostavitev mrež med sodelujočimi sodniki in podporo obstoječim mrežam. Najboljši primer obstoječe mreže, katere dejavnosti so bile podprte, je „Združenje evropskih sodnikov na področju konkurenčnega prava (AECLJ)“, ki upravlja mrežo sodnikov na področju konkurenčnega prava s svojega sedeža v Londonu.

Komisija se glede informacij o sodbah sklicuje na svojo spletno stran (http://ec.europa.eu/comm/competition/elojade/antitrust/nationalcourts/), kjer so objavljene vse sodbe nacionalnih sodišč o uporabi členov 81 in 82 Pogodbe ES. Spletna stran se stalno posodablja ter zagotavlja ključne podatke v zvezi z izrečenimi sodbam in nezaupno različico sodb.

Sklepne ugotovitve Komisije

Komisija glede na svoje prednostne naloge in v skladu z rezultati ocenjevanja v zvezi z izvajanjem akcijskega programa Skupnosti za spodbujanje ustanov, ki so aktivne na evropski ravni ter podpirajo posebne dejavnosti na področju izobraževanja in usposabljanja, podaja naslednje ugotovitve.

Akcija 1 – Podpora posebnim ustanovam

Ustanove, ki se ukvarjajo s študijami o evropskem združevanju

Komisija meni, da je stalna podpora za Evropsko akademijo, Evropski univerzitetni inštitut, Evropski inštitut za javno upravo in Evropsko pravno akademijo bistvena, da se evropskemu prebivalstvu, pa tudi upravam in oblikovalcem politike držav članic in EU, zagotovi ugodnost visokokakovostnega izobraževanja, poklicnega usposabljanja, raziskovanja in/ali razmišljanja, pomembnega za politiko, ki je rezultat sodelovanja resnično vseevropskega okvira in okolja. Za obdobje med letoma 2007 in 2013 je bila podpora za te ustanove vključena v program Jean Monnet programa Vseživljenjsko učenje.[3]

Evropski meduniverzitetni center za človekove pravice in demokratizacijo

Komisija glede na prednostno nalogo, ki jo EU namenja spodbujanju demokracije in človekovih pravic po vsem svetu, meni, da je bistveno še naprej podpirati izključno nadnacionalni Evropski meduniverzitetni center za človekove pravice in demokratizacijo, zlasti za evropski magistrski program na področju človekovih pravic in demokratizacije. Za obdobje med letoma 2007 in 2013 je podpora za EIUC vključena v instrument financiranja za spodbujanje demokracije in človekovih pravic po vsem svetu.[4]

Evropska agencija za razvoj izobraževanja oseb s posebnimi potrebami

Komisija meni, da Evropska agencija za razvoj izobraževanja oseb s posebnimi potrebami izpolnjuje zelo pomembno nalogo kot evropska platforma za sodelovanje in inovacije v izobraževanju oseb s posebnimi potrebami ter ugotavlja, da je stalna podpora za to ustanovo bistvena. Za obdobje med letoma 2007 in 2013 je bila podpora za Evropsko agencijo za razvoj izobraževanja oseb s posebnimi potrebami vključena v program Jean Monnet programa Vseživljenjsko učenje.

Akcija 2 – Podpora evropskim združenjem, ki so aktivna na področju izobraževanja in usposabljanja

Komisija meni, da je koristno še naprej podpirati vzpostavitev in konsolidacijo trajnih mrež in struktur med različnimi skupinami zainteresiranih strani v izobraževanju in usposabljanju z namenom spodbujanja prednostnih nalog izobraževanja in usposabljanja EU. Za obdobje med letoma 2007 in 2013 je bila takšna podpora vključena v program Jean Monnet programa Vseživljenjsko učenje. Komisija glede na prednostno nalogo približevanja Evropske unije državljanom meni, da je koristno razširiti obseg razpisa za zbiranje predlogov v tem poglavju, zlasti na evropska združenja, dejavna na področju izobraževanja in usposabljanja o temi evropskega združevanja.

Akcija 3A – Akcija Jean Monnet

Komisija meni, da je bistveno še naprej podpirati poučevanje, raziskovanje, razpravljanje in razmišljanje o evropskem združevanju v ustanovah visokošolskega izobraževanja po vsem svetu s ciljem izboljšanja ozaveščenosti in znanja o EU med evropskimi državljani, povečanja prepoznavnosti EU v svetu ter omogočanja oblikovalcem politike in civilni družbi izkoristiti akademsko razmišljanje o trenutnih temah evropskega združevanja. Za obdobje med letoma 2007 in 2013 je bila takšna podpora vključena v program Jean Monnet programa Vseživljenjsko učenje. Komisija meni, da se mora mreža strokovnjakov Jean Monnet še naprej širiti znotraj in zunaj EU.

Akcija 3B – Podpora odprti metodi usklajevanja in izobraževanja

Komisija meni, da je koristno še naprej podpirati dejavnosti sodelovanja med nacionalnimi organi na evropski ravni, vključno z odprto metodo usklajevanja, z namenom spodbujanja prednostnih nalog izobraževanja in usposabljanja EU. Za obdobje med letoma 2007 in 2013 je bila takšna podpora vključena v prečni program programa Vseživljenjsko učenje.

Akcija 3C – Usposabljanje nacionalnih sodnikov

Glede na pomembno vlogo, ki jo imajo nacionalni sodniki pri uveljavljanju zakonodaje EU na splošno in zlasti konkurenčnega prava EU, ter objektivno potrebo po dodatnem usposabljanju in mrežnem povezovanju med nacionalnimi sodniki na teh področjih, Komisija meni, da je bistveno še naprej podpirati usposabljanje nacionalnih sodnikov na področju konkurenčne politike. Za obdobje med letoma 2007 in 2013 je takšna podpora vključena v poseben program „Civilno pravosodje“ v okviru splošnega programa „Temeljne pravice in pravosodje“.[5]

[1] UL L 138, 30.4.2004.

[2] Treba je upoštevati, da se ugotovitve ocenjevalca nanašajo samo na projekte Jean Monnet, ki izhajajo iz letnih razpisov za zbiranje predlogov. Ocenjevalec ni proučeval vpliva in kakovosti konferenc Jean Monnet na visoki ravni ter dejavnosti razmišljanja, ki združujejo vrhunske akademike, oblikovalce politike in predstavnike civilne družbe.

[3] Sklep št. 1720/2006/ES Evropskega parlamenta in Sveta z dne 15. novembra 2006 o uvedbi akcijskega programa na področju vseživljenjskega učenja, UL L 327, 24.11.2006.

[4] Uredba (ES) št. 1889/2006 Evropskega parlamenta in Sveta z dne 20. decembra 2006 o uvedbi instrumenta financiranja za spodbujanje demokracije in človekovih pravic po svetu, UL L 386, 29.12.2006.

[5] Sklep št. 1149/2007/ES Evropskega parlamenta in Sveta z dne 25. septembra 2007 o vzpostavitvi posebnega programa „Civilno pravosodje“ za obdobje 2007–2013 v okviru splošnega programa „Temeljne pravice in pravosodje“, UL L 257, 3.10.2007